**RELACION SHPJEGUES PËR PROJEKTVENDIMIN:**

**“PËR MIRATIMIN E MODELIT TË PROSPEKTIT BID”**

**I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Projekt Vendimi i Këshillit të Ministrave vjen si propozim i Ministrit të Financave dhe Ekonomisë, në zbatim të pikës 1, të nenit 9 dhe të nenit 24 të Ligjit Nr. 63/2020 “Për përmirësimin e zonave të biznesit (BID)” dhe synon plotësimin e kuadrit nënligjor që del i nevojshëm me hyrjen në fuqi të Ligjit Nr. 63/2020. Ky projekt vendim ka për qëllim të miratojë një model të Prospektit BID që, sipas përkufizimit përkatës të Ligjit Nr.63/2020 të përcaktuar në nenin 2, pika 17, ёshtё dokumenti i cili rregullon krijimin dhe funksionimin e një BID të caktuar, duke përfshirë të gjitha çështjet e parashikuara në nenin 9 të Ligjit Nr. 63/2020 “Për përmirësimin e zonave të biznesit (BID)”, dhe i cili përgatitet nga Propozuesi i BID dhe njoftohet në përputhje me nenin 10 të ligjit.

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projektakti është parashikuar në programin analitik të akteve për vitin 2021, dhe vjen si nevojë e plotësimit të kuadrit nënligjor në zbatim të Ligjit Nr. 63/2020 “Për përmirësimin e zonave të biznesit (BID)”.

**III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Ligji Nr. 63/2020 “Për përmirësimin e zonave të biznesit (BID)”, në pikën 1 të nenit 9, ka parashikuar miratimin e modelit të Prospektit BID me vendim të Këshillit të Ministrave. Miratimi i këtij modeli është i rëndësishëm për Propozuesin e BID i cili, pasi merr autorizimin nga Bashkia për krijimin e BID, ka për detyrë parësore përgatitjen e një Prospekti BID, i cili do të votohet nga anëtarët e BID.

Miratimi i Prospektit BID do të ndihmojë në mënyrë efektive në zbatimin e Ligjit Nr. 63/2020 “Për përmirësimin e zonave të biznesit (BID)”, pasi do të mundësojë nismën për krijimin e BID në standardet e kërkuara nga Ligji Nr. 63/2020 “Për përmirësimin e zonave të biznesit (BID)” dhe sipas standarteve dhe praktikave më të mira përkatëse të vendeve perëndimore, dhe praktikave të mira BID të nisura në Shqipëri që prej vitit 2012.

Deri në miratimin e Ligjit Nr. 63/2020 “Për përmirësimin e zonave të biznesit (BID)”, projektet BID janë formalizuar duke bashkuar komunitetin e biznesit në zonën BID si anëtarë të shoqatave BID. Këto shoqata BID kanë lidhur marrëveshje të përbashkët mirëkuptimi me bashkinë përkatëse, AADF, dhe ministritë që mbulonin fushat respektive të zhvillimit dhe të trashëgimisë kulturore. Në këtë marrëveshje përcaktoheshin angazhimet e palëve për zbatimin e projektit BID dhe detyrimet e bizneseve për qëllime të mirëfunksionimit të BID, përfshirë edhe pagimin e një kuote në natyrën e një kuote anëtarësie në shoqatë. Në vijim të projektit BID, më pas, lidheshin marrëveshjet e detajuara ndërmjet bashkisë përkatëse dhe shoqatës BID që krijohej nga komuniteti i biznesit, mbi bazën e të cilës parashikoheshin dhe realizoheshin të drejtat dhe detyrimet e bashkisë përkatëse, shoqatës BID dhe anëtarëve të saj (pra, komunitetit të biznesit) dhe kjo marrëveshje e detajuar, e cila ishte në themel të rregullimit të marrëdhënieve bashkëpunuese dhe ndërvepruese përkatëse, përcaktonte edhe detyrimet e bizneseve dhe kuotën BID si kuotë anëtarësie në shoqatë. Këto marrëveshje ishin të ndryshme sipas bashkive dhe sipas viteve të zbatimit dhe miratoheshin nga kryetarët e bashkive respektive ose edhe nga këshillat bashkiakë, kur kjo gjë konsiderohej e nevojshme në bazë të legjislacionit përkatës. Por, kjo praktikë e deritanishme, por edhe baza e ndërtimit të bashkësisë BID, megjithëse e ndërtuar me kujdes në bazë të dispozitave të veҫanta të legjislacionit të zbatueshëm, nuk ishin të unifikuara në të gjitha zonat ku u krijuan BID në qytetet kryesore të Shqipërisë.

Miratimi nëpërmjet këtij vendimi i modelit të prospektit BID do të krijojë bazën edhe për një praktikë të unifikuar ligjore për ndërtimin e bashkësisë BID si bashkësi kontraktore në bazë të prospektit BID, si akti themelor bazë i bashkësisë së bizneseve në zonën BID sipas kërkesave të Ligjit Nr. 63/2020 “Për përmirësimin e zonave të biznesit (BID)”. Miratimi i modelit të prospektit BID dhe përcaktimet që duhet të parashikohen në prospekt siguron transparencë për të gjithë paguesit e kuotës BID të cilët do të votojnë për miratimin ose jo të krijimit të BID, për mënyrën se si do të funksionojë BID, qëllimet dhe avantazhet që ata do të përfitojnë nga krijimi i BID, si do të menaxhohet fondi BID i krijuar nga kuotat BID që ata do të paguajnë, etj.

**IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projekt vendimi është hartuar në mbështetje të nenit 100 të Kushtetutës si dhe të pikës 1 të nenit 9 dhe të nenit 24 të Ligjit Nr. 63/2020 “Për përmirësimin e zonave të biznesit (BID)”.

**V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKET NORMATIVE)**

Ky projektvendim nuk synon përafrim me legjislacionin e Bashkimit Evropian.

**VI. PËRMBLEDHJE SHPJEGUESE E PËRMBAJTJES SË PROJEKTAKTIT**

Përmbajtja e Modelit te Prospektit BID është hartuar duke u bazuar në dispozitat përkatëse të Ligjit Nr. 63/2020 “Për përmirësimin e zonave të biznesit (BID)”, çështje të praktikës së mirë të përftuar me organizatat BID në vendin tonë duke nisur nga viti 2012, por edhe të praktikave më të mira të zbatuara në vendet e zhvilluara perëndimore.

Projekt vendimi përmban përmbajtjen përshkrimore të Modelit të Prospektit BID, i cili është i organizuar në 9 (nëntë) pika si më poshtë:

Në pikën 1, përcaktohet se Prospekti BID është dokumenti i cili rregullon krijimin dhe funksionimin e një BID të caktuar.

Në pikën 2 shkruhet se përkufizimet e përcaktuara në Ligjin Nr. 63/2020 “Për përmirësimin e zonave të biznesit (BID)”, janë të zbatueshme edhe për modelin e prospektit BID.

Në pikën 3 përcaktohet se për qëllime të vendimit, “Prospekti BID” ёshtё dokumenti i cili rregullon krijimin dhe funksionimin e një BID të caktuar, si një bashkësi kontraktore e poseduesve të njësive tregtare në zonën BID, i cili nuk është person juridik dhe fondet e të cilit menaxhohen dhe administrohen nga Organizata BID.

Në pikën 4 parashikohet se propozuesit e BID, gjatë hartimit të Propozimit BID, në zbatim të nenit 6 pika 2/c e Ligjit Nr. 63/2020 “Për përmirësimin e zonave të biznesit (BID)”, përgatisin një përmbledhje të prospektit BID që do të përgatitet duke marrë parasysh përmbajtjen e prospektit BID sipas modelit të prospektit BID miratuar me këtë vendim.

Në pikën 5, përcaktohet se propozuesit e BID, pas marrjes së autorizimit nga Bashkia përkatëse, hartojnë prospektin BID në përputhje me nenin 9 të Ligjit 63/2020 dhe modelin e prospektit BID të miratuar me këtë vendim.

Në pikën 6, parashikohen të gjitha të dhënat dhe informacionet që duhet të përmbajë Prospekti BID, të cilat janë: punët ose shërbimet që do të mundësohen nga BID, punët ose shërbimet themelore që do të kryhen nga Bashkia, një plan veprimi i hollësishëm për zbatimin e planit të investimit dhe të biznesit, përshkrimin e zonës BID (përfshirë hartën), listën e njësive tregtare të zonës BID, kohëzgjatjen e BID, kriteret objektive mbi bazën e të cilave do të bazohet llogaritja e kuotës BID, mënyrën e mbledhjes së kuotës BID dhe rastet e përjashtimit, të drejtat dhe detyrimet e paguesve dhe anëtarëve të BID, strukturat vendimmarrëse dhe ekzekutive të Organizatës BID, mënyrën e njoftimit dhe votimit të prospektit BID, mënyrën e njoftimeve gjatë funksionimin e BID, etj.

Në pikën 7, parashikohen shprehimisht të dhëna të përcaktuara që duhet të përmbajë Prospekti BID. Ato janë: plani i biznesit, plani i investimit dhe plani i veprimit i BID, përcaktimin e njësive tregtare në zonën e propozuar BID dhe që funksionojnë për qëllime fitimi, datën e fillimit të zbatimit të kuotës BID dhe që paguhet në mënyrë vjetore nga secili pagues i kuotës BID, përcaktimi i detajuar i Zonës BID, shërbimet shtesë që ofrohen nga organizata BID, kohëzgjatjen e BID e cila nuk mund të jetë më pak se tre vjet dhe jo më shumë se 7 vjet me të drejtë ripërtëritjeje, kushtet e shpërndarjes së Organizatës BID dhe e drejta për të kërkuar nga Bashkia që të rregullohet një zonë këmbësorësh në Zonën BID sipas legjislacionit të zbatueshëm. Po kështu kjo pikë, synon edhe të japë shpjegime të veҫanta mbi disa pika të përmbajtjes së Prospektit BID.

Pikat 8 dhe 9 të projektvendimit përcaktojnë organet shtetërore të ngarkuara me zbatimin e projektvendimit dhe hyrjen në fuqi të tij.

Projektvendimi ka si bashkëngjitje formatin e Modelit të prospektit BID në formë tabelore dhe me disa udhëzime përkatëse për mënyrën si duhen plotësuar rubrika të caktuara të formatit të Modelit të prospektit BID.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Institucionet që ngarkohen për zbatimin e këtij projekt vendimi janë organet e qeverisjes vendore të cilat do të miratojnë një propozim për BID.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projekt vendimi është hartuar nga Ministria e Financave dhe Ekonomisë, me mbështetjen e Fondacionit Shqiptaro-Amerikan për Zhvillim (AADF) dhe është mbështetur në praktikat e mira të vendeve të zhvilluara perëndimore dhe në arritjet e praktikës BID në Shqipëri nisur nga viti 2012. Projektakti është konsultuar me organet e vetëqeverisjes vendore dhe shoqatat BID që funksionojnë në tetë zonat BID ekzistuese në shtatë qytete të Shqipërisë. Projektakti i dërgohet për mendim Ministrisë së Drejtësisë dhe Ministrisë së Brendshme.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Miratimi i këtij projekt vendimi nuk ka ndikim në të ardhurat dhe shpenzimet e buxhetit të shtetit.

**PROPOZUESI**

**MINISTRI I FINANCAVE DHE EKONOMISË**

Anila DENAJ